बोइंग से 220 और एयरबस से 250 एयरक्राफ्ट खरीदेगी टाटा, ग्लोबल मार्केट प्लेयर बनने की तैयारी
Air India world's largest aircraft deal of 470 planes, टाटा ग्रुप की एयर लाइन एअर इंडिया ने 470 एयरक्राफ्ट की दुनिया की सबसे बड़ी एविएशन डील साइन की है।
टाटा ग्रुप की एयर लाइन एअर इंडिया ने 470 एयरक्राफ्ट की दुनिया की सबसे बड़ी एविएशन डील साइन की है। इस डील में एअर इंडिया को फ्रांस की कंपनी एयरबस से 250 एयरक्राफ्ट और अमेरिकी कंपनी बोइंग से 220 एयरक्राफ्ट मिलेंगे। इससे पहले दुनिया की सबसे बड़ी एविएशन डील का रिकॉर्ड अमेरिकन एयरलाइंस के नाम था, जिसने 2011 में एयरबस और बोइंग को 460 एयरक्राफ्ट का ऑर्डर दिया था।
एअर इंडिया के टोटल ऑर्डर में से, 31 एयरक्राफ्ट साल के आखिर तक सर्विस में शामिल हो जाएंगे, बाकी विमान 2025 मिड तक आएंगे। एअर इंडिया ने ऑर्डर प्राइज की घोषणा नहीं की है। हालांकि, कुछ न्यूज रिपोर्टों में लिस्ट प्राइज पर डील की टोटल वैल्यू 70 बिलियन डॉलर (करीब 5.79 लाख करोड़ रुपए) बताई जा रही है। इसमें बोइंग के साथ हुई डील की वैल्यू 34 बिलियन डॉलर (करीब 2.81 लाख करोड़ रुपए) बताया गया है।
2005 के बाद पहली बार एयरक्राफ्ट खरीदेगी एअर इंडिया
साल 2022 में टाटा ग्रुप के एअर इंडिया को खरीदने के बाद यह पहला एयरक्राफ्ट ऑर्डर है। वहीं साल 2005 के बाद यह पहली बार है जब एअर इंडिया ने एयरक्राफ्ट का ऑर्डर दिया है। एयरलाइन का आखिरी ऑर्डर 111 एयरक्राफ्ट के लिए था जिनमें 68 बोइंग और 43 एयरबस से खरीदे गए थे। यह डील 10.8 बिलियन डॉलर की थी।
टाटा ग्रुप की 4 एयरलाइन्स के पास 220 एयरक्राफ्ट
एअर इंडिया इतना बड़ा निवेश क्यों कर रही?
भारत का डेली पैसेंजर ट्राफिक 4.07 लाख पैसेंजर्स के कोविड से पहले के ​​​​रिकॉर्ड को पार कर गया है। 12 फरवरी को इंडियन एयरपोर्ट्स पर 4.37 लाख पैसेंजर मूवमेंट देखा गया। ये दिखाता है कि किराया बढ़ने के बावजूद एयर ट्रैवल की डिमांड बढ़ रही है। भारत में 131 ऑपरेशनल एयरपोर्ट हैं और सरकार कनेक्टिविटी को बूस्ट देने के लिए इसे बढ़ाने का प्लान बना रही है। इन्हीं कारणों से एअर इंडिया इतना बड़ा निवेश कर रही है।
ग्लोबल एविएशन लीडर बनना चाहता है एअर इंडिया
एअर इंडिया नए एयरक्राफ्ट को बेड़े में शामिल कर दुनिया के लंबी दूरी के अन्य डेस्टिनेशन्स तक भी अपनी सर्विस को बढ़ाना चाहता है। यहां अभी विदेशी एयरलाइंस का दबदबा है और वो बड़े आराम से मार्केट के इस बड़े हिस्से को कंट्रोल कर रही हैं। एअर इंडिया के इस मार्केट में उतरने से गल्फ कैरियर्स को सीधे-सीधे भारतीय एयरलाइन से टक्कर मिलेगी।
वर्चुअल इवेंट में एयरबस के साथ डील की घोषणा
एअर इंडिया और एयरबस ने एक वर्चुअल इवेंट में इस डील की घोषणा की। इवेंट में पीएम नरेंद्र मोदी और फ्रांस के राष्ट्रपति इमैनुएल मैक्रॉ के साथ एविएशन मिनिस्टर ज्योतिरादित्य सिंधिया, टाटा ग्रुप के मानद चेयरमैन रतन टाटा, टाटा संस के चेयरमैन एन चंद्रशेखरन, एअर इंडिया के CEO कैंपबेल विल्सन और एयरबस CEO गिलाउमे फाउरी शामिल हुए।
पीएम मोदी ने कहा- यह महत्वपूर्ण डील भारत और फ्रांस के बीच गहरे होते संबंधों के साथ-साथ भारत के सिविल एविएशन सेक्टर की सक्सेस को दिखाता है। वहीं एयरबस के CEO ने इस डील को ऐतिहासिक पल बताया। उन्होंने कहा- एयरबस की मदद से एअर इंडिया अपने बदलाव की कहानी लिखेगा। इधर, ब्रिटिश पीएम ऋषि सुनक ने इस डील पर खुशी जताई।
बोइंग डील से अमेरिका में 10 लाख जॉब्स
एयरबस के साथ डील के बाद अमेरिकी राष्ट्रपति जो बाइडेन ने एअर इंडिया और बोइंग के बीच 220 एयरक्राफ्ट की डील की घोषणा की। इसे लेकर जो बाइडेन और नरेंद्र मोदी के बीच फोन पर बातचीत भी हुई। बाइडेन ने डील को दोनों देश के रिश्तों में मील का पत्थर बताया। उन्होंने कहा, इससे अमेरिका के 44 राज्यों में 10 लाख से ज्यादा नौकरियां जनरेट होगी।
एयरबस और बोइंग के साथ एअर इंडिया की ये डील ऐसे समय में हुई है जब भारत के रूस से क्रूड ऑयल इंपोर्ट करने के लिए पश्चिमी देशों के डिप्लोमैटिक प्रेशर का सामना करना पड़ रहा है। 
एयरबस के एयरक्राफ्ट में रोल्स-रॉयस के बनाए इंजन
एयरबस के A350 एयरक्राफ्ट के लिए ब्रिटिश कंपनी रोल्स-रॉयस इंजन बनाएगी। ऐसे में ब्रिटिश पीएम ऋषि सुनक ने कहा- इस समझौते से ब्रिटेन को भी फायदा होगा। वहीं अमेरिकी कंपनी बोइंग के 777s और 787s में GE एयरोस्पेस के इंजन होंगे, जबकि सभी सिंगल-आइजल विमान में CFM इंटरनेशनल के इंजन रहेंगे।
एयरबस का इंडियन मार्केट में दबदबा 
इंडियन मार्केट में एयरबस का दबदबा है। भारत के सिविल एविएशन मार्केट का लीडर इंडिगो एयरबस के A320 का दुनिया का सबसे बड़ा कस्टमर है। भारत में नैरोबॉडी एयरक्राफ्ट का इतना बड़ा ऑर्डर मिलना बोइंग के लिए भी अहम है। एअर इंडिया की बोइंग और एयरबस के साथ इस डील को ‘मदर ऑफ ऑल एविएशन डील’ कहा जा रहा है।
इंडिगो को टक्कर देगी एअर इंडिया 
नैरोबॉडी प्लेन से एअर इंडिया 4-5 घंटे वाले शॉर्ट-हॉल डेस्टिनेशन सर्विस दे सकेगी। इससे वो इंडिगो को कड़ी टक्कर दे पाएगी, जिसका वर्तमान में 50% से ज्यादा के डोमेस्टिक मार्केट पर कब्जा है। वहीं वाइड बॉडी एयरक्राफ्ट टाटा को उत्तरी अमेरिका, यूरोप और ऑस्ट्रेलिया में अपने फुटप्रिंट बढ़ाने में मदद करेगा। एयर इंडिया के FY24 के आखिर तक लगभग 50 विमान बेड़े में जोड़ेगा। इससे उसकी कैपेसिटी करीब 50% बढ़ जाएगी।
5 साल में 30% मार्केट शेयर का टारगेट 
पिछले साल की शुरुआत में एअर इंडिया का अधिग्रहण करने के बाद से टाटा ग्रुप अपनी फ्लीट में सुधार के लिए एयरक्राफ्ट मैन्युफैक्चरर्स के साथ बातचीत में लगा है। बीते दिनों एअर इंडिया के चीफ एग्जीक्यूटिव ऑफिसर कैंपबेल विल्सन ने कहा था कि एअर इंडिया अगले 5 साल में डोमेस्टिक और इंटरनेशनल दोनों रूट पर मार्केट शेयर को 30% तक बढ़ाना चाहती है।
एअर इंडिया 27 जनवरी 2022 से प्राइवेट हो गई 
सरकारी कंपनी एअर इंडिया 27 जनवरी 2022 से प्राइवेट हो गई। टाटा ने 18000 करोड़ रुपए में इसे टेकओवर कर लिया था। एविएशन मार्केट की बात करें तो भारत का एविएशन मार्केट दुनिया का तीसरा बड़ा बाजार है। अगले 10 साल में इसके दोगुना होने की उम्मीद है।
